Råbjerghøj
Råbjerghøj, folkelig samlingsplads 8 km sydvest for Lemvig, oprettet 1909 af den stedlige husmandsforening. Det sidste offentlige møde fandt sted i 2012, og området blev afhændet i 2013.
Området mellem Vandborg og Bonnet var før 1909 et fælles græsningsareal for flere sogne og med 53 m.o.h. det højeste punkt på egnen med vidt udsyn over lyngklædte hedebakker, hav og fjord. Med husmændenes talsmænd Knud Thøgersen (1851-1944) og Jens Aagaard (1865-1935) i spidsen blev området erhvervet, tilplantet og indrettet med forsøgsmarker og som folkelig mødeplads. Forsøgsmarkerne var i drift til 1990. Indtil 1960 blev der holdt grundlovsmøder og sommermøder om landbrugspolitiske emner. Fra 1950'erne afholdtes på Råbjerghøj et årligt dyrskue for børn fra hele Lemvigegnen; børnedyrskuet blev fra 2013 flyttet til Lemvig Marked og Dyrskue ved Rom Flyveplads.
På Råbjerghøj er opstillet mindesmærker over de to pionerer; stenen over Jens Aagaard er udført af Torvald Westergaard; Knud Thøgersens sten er af Ejgil Westergaard.